**Styrk relationen til fremtidens talenter igennem et projektorienteret forløb**

**Hvad er et projektorienteret forløb?**

Studerende på kandidatuddannelsen i Lingvistik kan tage et projektorienteret forløb (praktik), som af hensyn til deres samlede uddannelsesforløb i hovedreglen er placeret i efterårssemestret.

Et projektorienteret forløb er et læringsforløb og et gensidigt samarbejde, hvor den studerende er en del af jeres dagligdag og bidrager til opgaveløsningen i jeres virksomhed/organisation.

Den studerende indgår ikke i et lønnet ansættelsesforhold.

**Hvad får I som virksomhed/organisation ud af et samarbejde med studerende fra kandidatuddannelsen i Lingvistik?**

Studerende fra kandidatuddannelsen i Lingvistik er dygtige til at forklare hvordan mennesker bruger sproget. De har de nødvendige færdigheder og viden til at beskrive og analysere sprogets grammatiske struktur, lydsystemer og kulturelle kontekster. De har indgående viden om, hvordan sproget hænger sammen med den menneskelige psykologi, og de forstår, hvordan sproget udvikler sig gennem barndommen. De har færdigheder inden for kvalitativ analyse af sprogbrug, og de kan designe eksperimenter og udføre statistiske analyser af sproglige data. Studerende fra kandidatuddannelsen forstår moderne sprogteknologier inkl. store sprog-modeller, og de kan udvikle deres egne computationelle værktøjer til at analysere sproglige data. De kan forstå og analysere, hvordan mennesker taler og forstår specifikke sprog som fx dansk og engelsk, men de kan også træde et skridt tilbage og forstå, hvordan sproget fungerer i den mest generelle forstand. De har systematisk viden om, hvordan sprog er forskellige fra hinanden. De forstår også, hvordan sprog kan bruges strategisk i kommunikation

**Hvad er forventningen til dig som projektvært?**

Den studerende skal stilles fagligt relevante arbejdsopgaver og tildeles en kontaktperson i virksomheden/organisationen, som løbende kan give sparring.

Inden den studerende begynder, skal I sammen med den studerende udfylde en [projektaftale](https://studerende.au.dk/fileadmin/studerende.au.dk/Arts/Undervisning/Projekt_-_praktik/Formular_Aftale_om_projektorienteret_forloeb_Arts.pdf). Det er den studerendes ansvar, at aftalen udfyldes.

Vi anbefaler, at I inden forløbets start, inviterer den studerende til et møde for at tale om, hvilke konkrete opgaver I forventer, den studerende skal involveres i.

Desuden har tidligere projektværter haft god erfaring med at afholde løbende statusmøder, så der sikres en gensidig forventningsafstemning undervejs.

**Hvilke krav stiller universitetet til studerende, som er i et projektorienteret forløb?**

Ud over at være en del af jeres virksomhed/organisation skal den studerende samtidig deltage i vejledning, undervisning på universitetet og bruge tid på specialeforberedende arbejde. Det projektorienterede forløb afsluttes med en eksamen, som den studerende også har brug for tid til at forberede undervejs.

Som projektvært skal du derfor forvente, at den studerende skal have tid til at løse opgaver stillet af universitetet.

**Kontakt til universitetet undervejs?**

Den primære kontakt og dialog er mellem jer og den studerende.

Jeres kontaktperson på Aarhus Universitet er den studerendes faglige vejleder, og I er altid velkommen til at kontakte vedkommende, hvis der opstår spørgsmål. Kontaktinformationen vil fremgå af projektaftalen.

Du kan læse mere om [projektorienteret forløb](https://arts.au.dk/samarbejde/samarbejde-med-studerende/samarbejdsmuligheder/praktik-og-projektorienteret-forloeb) og find informationer om rammerne for forsikring, ophavsret samt erkendtlighed [her.](https://www.au.dk/samarbejde/samarbejde-med-studerende-og-yngre-forskere/rekrutter-studerende-via-jobbankaudk/projektorienterede-forloeb-i-virksomheder-og-organisationer/information-om-projektorienterede-forloeb)

Med venlig hilsen

**Joshua Charles Skewes**

Afdelingsleder

Tlf: +45 87 16 26 53

Mail: afdelingsleder.lics@cc.au.dk